18/12/2019 13:43h

Fins i tot amb un contracte de feina, les probabilitats dels joves d’accedir a un primer habitatge són molt limitades a les Illes. De fet, una persona jove d’entre 16 i 29 anys hauria de destinar el 123,6% del seu salari a llogar una casa mínimament decent i sense compartir-la, segons les darreres dades del Consell de Joventut d’Espanya. Si optés per comprar, hauria de destinar un 91,8% del sou per a la quota hipotecària. Els joves d’entre 30 i 34 anys haurien de destinar-hi gairebé el 90% de la nòmina.

Les xifres, però, són indeslligables del context, econòmicament ferotge. És veritat que des del segon trimestre del 2018, a les Illes s’ha reduït la taxa d’atur en 2,5 punts percentuals per a situar-se en el 22,2% en el mateix període del 2019. Al mateix temps, creix la contractació de durada indefinida i es redueixen les jornades a temps parcial. No obstant això, entre els joves de 30 i 34 anys la subocupació es dispara fins al 13,8%. Així i tot, l’arxipèlag és una de les zones d’Espanya amb més sobrequalificació, especialment entre les dones. En concret, una de cada quatre ocupa un lloc de feina per al qual està més qualificada del que s’exigeix, segons la fundació Impulsa.

Amb tot, abandonar el niu és encara molt difícil per als joves de les Illes, que, a més, no tenen alternatives fora d’un lliure mercat que els duu cap a un sector immobiliari, massa lligat a finalitats turístiques, que poc o res té a veure amb les necessitats de tenir un primer i únic habitatge. Només ho aconsegueix un 21,1%, i, així i tot, és més que la mitjana nacional, que se situa en el 18,6%, un mínim històric des de finals del 2002, concreta el Consell de Joventut d’Espanya.

Els preus, però, anul·len les voluntats. A falta d’una estadística de preus de lloguer oficial, avui mateix els preus per llogar, per exemple, un pis de 60 metres fora del centre de Palma ronda els 1.000 euros a Fotocasa. De fet, un informe de la consultora immobiliària CBRE és encara més demolidor: un dècim premiat de la Grossa de Nadal no bastaria per comprar un pis normal al centre de Palma, on els preus s’enfilen fins als 425.005 euros per un habitatge de 120 metres quadrats.